PLAT ปิดเทรดที่ 6.45 บ. ต่ำกว่า IPO เกือบ 13%
PLAT ปิดเทรดวันแรก ราคาอยู่ที่ 6.45 บ. ลบ 0.95 บ. หรือ 12.84% มูลค่าซื้อขาย 5.66 พันลบ. จากราคา IPO ที่ 7.40 บ.
24 มี.ค. 2558

ผู้สื่อข่าวรายงานว่า ราคาหุ้นบริษัท เดอะ แพลทินัม กรุ๊ป จำกัด (มหาชน) หรือ PLAT ปิดเทรดวันแรก ราคาอยู่ที่ 6.45 บาท ลดลง 0.95 บาท หรือ 12.84% จากราคาขาย IPO ที่ 7.40 บาท มูลค่าซื้อขายที่ 5.66 พันล้านบาท ขณะที่ดัชนีตลาดหุ้นไทยโดยรวมลบ 0.37%
บล.ทิสโก้ ระบุในบทวิเคราะห์ ว่าประเมินมูลค่าที่เหมาะสม Consensus ของหุ้น PLAT ให้ไว้ที่ราว 8.4-8.8 บาท (DCF) มองว่าจุดเด่นของ PLAT คือ การเติบโตที่โดดเด่นในอนาคตจากการเปิดโครงการเดอะ มาร์เก็ตบาย แพลทินัมในปี 60 แต่เมื่อเทียบกับ CPN ที่มีอัตราการเติบโตของกำไรใกล้เคียงกันและต่อเนื่องกว่า มีความเสี่ยงในการดำเนินงานที่น้อยกว่า และมี PER ที่ต่ำกว่า ทำให้มองว่า CPN จะน่าสนใจมากกว่าหากราคา PLAT เกิน 8.4-8.8 บาทขึ้นไป
โดยปัจจุบันบริษัทประกอบธุรกิจหลัก 2 ประเภท คือ ธุรกิจพัฒนาอสังหาริมทรัพย์เพื่อเช่า และธุรกิจโรงแรม ประกอบด้วย ศูนย์แฟชั่นค้าส่ง เดอะ แพลทินัม แฟชั่นมอลล์ เป็นศูนย์ค้าส่งเสื้อผ้าและสินค้าแฟชั่นขนาดใหญ่ที่มีความทันสมัย บริเวณใจกลางประตูน้ำ มีวัตถุประสงค์เพื่อเป็นศูนย์รวมแหล่งแฟชั่นค้าส่งครบวงจร (one-stop wholesale shopping center) คิดเป็นพื้นที่ใช้สอยราว 6.9 หมื่นตารางเมตรและมีอัตราการเช่า 99% และโครงการ เดอะ วอร์ฟ สมุย มีพื้นที่ใช้สอย 1.6 หมื่นตารางเมตรและอัตราการเช่า 80% โดยทำสัญญาเช่าบริหารนาน 10 ปี
อีกทั้งโรงแรม โนโวเทล กรุงเทพ แพลทินัม ประตูน้ำ ที่เปิดดำเนินงานในปี 2011 โดยในปี 2014 มีอัตราการเข้าพัก 70% และ ค่าห้องพักเฉลี่ยที่ 2,498 บาท
สำหรับโครงการอนาคต คือ โครงการเดอะ มาร์เก็ต บาย แพลทินัม (The Market by Platinum) จะเป็นโครงการตลาดนัดติดแอร์บริเวณย่านราชประสงค์ โดยจะมีพื้นที่จัดหาผลประโยชน์ประมาณ 6.47 หมื่นตารางเมตร และจะเริ่มก่อสร้างในปี 58 และคาดว่าจะสร้างเสร็จในปี 60 คิดเป็นเงินทุน 7.5 พันล้านบาท และมีโครงการสร้างโรงแรมที่เกาะสมุย จังหวัดสุราษฏร์ธานี คิดเป็นเงิน 1.5 พันล้านบาท